Net ‘derde’ van SA’ners gaan verkiesingsuitslag bepaal – peiling(Argieffoto: Henk Kruger/ANA) Ipsos voorspel dat net sowat ŉ derde van stemgeregtiges aan vanjaar se munisipale verkiesing gaan deelneem. Dít kan ŉ beduidende invloed op die uitslag van die verkiesing hê. Uit die 42,6 miljoen stemgeregtigde Suid-Afrikaners is net 26,2 miljoen – oftewel 61,6% – geregistreer om te stem. ŉ Opname wat Ipsos namens eNCA gedoen het, dui daarop dat indien daar ŉ sogenaamde mediumopkoms van kiesers is, net sowat 14,6 miljoen mense Maandag hul kruisies gaan trek. Dit kom neer op 34,3% – oftewel sowat ŉ derde – van die algehele kiesersbevolking. Gautengers is boonop die huiwerigste om te stem. Ipsos het bevind kieserapatie gaan nes in vorige verkiesings ŉ groot rol in vanjaar se stemmery speel. Deur ŉ spesifieke algoritme te gebruik, gaan ŉ lae kieseropkoms beteken net 30% van stemgeregtigdes trek hul kruisies, vir ŉ mediumopkoms moet 56% van geregistreerde kiesers stem, en vir ŉ hoë stemopkoms moet minstens 83% opdaag om te stem. As daar na vorige verkiesings gekyk word, is die kans betreklik skraal dat die opkoms “laag” of “hoog” gaan wees en die “mediumopkoms” lyk na die waarskynlikste opsie. Wie gaan waarskynlik opdaag? Ipsos se navorsing dui daarop dat indien 56% van geregistreerde kiesers Maandag aanmeld om te stem, die meeste van hulle (53%) vroue en 47% van kiesers mans gaan wees. Jong mense gaan ŉ betreklik klein gedeelte van kiesers wees – dit word op sowat 6% geplaas – terwyl diegene in ander ouderdomsgroepe veel meer sigbaar in die toue gaan wees. Ouderdomsprofiel vir mediumopkoms Dit kan ook aangeneem word dat die opkoms in alle provinsies nie dieselfde gaan wees nie. Ipsos het bevind kiesers in die Wes-Kaap is ingevolge die mediumopkoms-scenario die gretigste om te stem, gevolg deur die landelike Noord-Kaap, Limpopo en Noordwes en dan dig bevolkte KwaZulu-Natal. Gautengers is volgens die opname die huiwerigste om te stem en net 51% van stemgeregtigde kiesers in die provinsie val in die mediumopkoms-kategorie. Stryd om metro’s Ipsos het bevind Tshwane en Johannesburg, waar die felste stryd om beheer van metrorade woed, sal 50% van kiesers ingevolge die mediumopkoms-scenario sien. In Nelson Mandelabaai, ook een van die mees betwiste metro’s, is dié persentasie op 45% of selfs laer. In ŉ opname wat Ipsos vroeër gedoen het, het kiesers aangedui hulle vertrou nie politiek of politici nie. “Hulle voel dat hul stem niks beteken nie, omdat niks ná ŉ verkiesing verander nie,” het die navorsing destyds bevind. Slegs 10% van Suid-Afrikaners dink politici is betroubaar – hoewel dit grootliks ooreenstem met die menings van mense wêreldwyd wat ook nie juis veel dink van politici se betroubaarheid nie. Ipsos sê in hierdie ruimte van “huiwering en wantroue” is dit die partye wat hul ondersteuners op kiesdag behoorlik kan mobiliseer, wat betreklik goed kan vaar. Persentasie van ondersteuners wat in mediumopkoms gaan stem